DA Den Europæiske Unions Tidende C 238/9

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2015/C 238/09)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»PAMPAPATO DI FERRARA«/»PAMPEPATO DI FERRARA«

EU-nr.: IT-PGI-0005-01323 – 26.3.2015

BOB ( ) BGB ( X )

1. Betegnelse

»Pampapato di Ferrara«/»Pampepato di Ferrara«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 2.3. Brød, wienerbrød, kager, kiks og andet bagværk samt konfekturevarer

3.2. Beskrivelse af produktet med betegnelsen i punkt 1

»Pampapato di Ferrara«/»Pampepato di Ferrara« er et ovnbagt produkt, som laves ved at kombinere mel, kandiseret frugt, nødder, sukker, kakao, krydderier og ekstra mørkt chokoladeovertræk.

På markedsføringstidspunktet har »Pampapato di Ferrara«/»Pampepato di Ferrara« følgende egenskaber:

Fysiske egenskaber:

Form: cirkulær, »kuppel-formet«, med en flad bund og konveks overdel

Dimensioner:

— Diameter: mellem 3 og 35 cm

— Højde: mellem 1,5 og 8 cm

Vægt: mellem 10 g og 3 kg

Vandindhold: 5 til 35 %

Organoleptiske egenskaber:

Ydre udseende: mørkt chokoladeovertræk med skinnende, mørkebrun farve

Indre udseende: brun farve med jævnt fordelte nødder og kandiseret frugt

Dejens konsistens: fast med luftbobler; der skal være en mærkbar kontrast mellem den bløde dej og sprødheden i nødderne og chokoladeovertrækket

Aroma: Aromaen kendetegnes indledningsvis af chokolade, derefter af krydderier, især muskatnød og kanel, kandiseret frugt og ristede mandler

Smag: Smagen kendetegnes indledningsvis af mørk chokolade med et svagt pift af krydderier, som derpå gradvist afløses af kandiseret frugt og ristede mandler; til sidst en smag af mørk chokolade og krydderier, især muskatnød og kanel.

3.3. Foder (kun for produkter af animalsk oprindelse) og råvarer (kun for forarbejdede produkter)

I den traditionelle opskrift på »Pampapato de Ferrara«/»Pampepato di Ferrara« bruges følgende ingredienser:

Dejens ingredienser (målene giver 100 kg dej før bagning):

— Mel af blød hvede, type »0«: 35 kg ± 5 kg

— Kandiseret frugt: kandiseret appelsin, citron og citronskal, enten hver for sig eller i kombination i varierende mængdeforhold, 25 kg ± 5 kg

— Nødder: ristede, ikke smuttede søde mandler, 15 kg ± 8 kg

— Stødt melis: 15 kg ± 5 kg

— Usødet kakaopulver (22-24 % kakaosmør): 10 kg ± 5 kg

— Krydderiblanding, som skal indeholde muskatnød og kanel: 150 g, ± 50 g

— Hævemidler: efter behov

— Vand: efter behov.

Valgfrie ingredienser i dejen:

— Honning fra vilde blomster: kan udgøre op til 5 kg af dejens samlede vægt som delvis erstatning for sukker

— Hasselnødder: ristede hasselnødder kan udgøre mellem 5 og 8 kg af dejens samlede vægt (uden at medregne de søde mandler).

Overtrækkets ingredienser (pr. 100 kg dej før bagning):

Ekstra mørk chokolade (mindst 54 % kakao): 12 kg ± 2 kg. Produktet indeholder hverken konserveringsmidler eller kunstige farvestoffer.

3.4. Specifikke etaper af produktionen, som skal finde sted i det afgrænsede geografiske område

De følgende specifikke etaper af produktionen skal finde sted inden for det geografiske område, der er nævnt i punkt 4: indledende forarbejdning af sukkeret, blanding af ingredienserne til en ensartet dej, udportionering, udformning, bagning, modning og til sidst overtrækning af produktet med smeltet ekstra mørk chokolade.

3.5. Særlige regler for udskæring, rivning eller emballering osv. af det produkt, som den registrerede betegnelse henviser til

Når chokoladeovertrækket er størknet, bliver produktet pakket ind på produktionsstedet, så efterfølgende håndtering af produktet »Pampapato di Ferrara«/»Pampepato di Ferrara« ikke skæmmer den skinnende overflade, får chokoladen til at smelte eller får kakaosmørret til at bevæge sig mod overfladen.

Indpakningen bør bestå af mindst ét forseglet omslag af cellofan, aluminiumsfolie eller et andet materiale, der er egnet til fødevarer. En yderligere indpakning kan derpå tilføjes. I dette tilfælde kan den yderligere indpakning finde sted uden for produktionsstedet, så længe produktet transporteres i sin forseglede indpakning, som ikke må fjernes.

3.6. Særlige regler for mærkning af det produkt, som betegnelsen henviser til

Indpakningen skal påføres de følgende angivelser: enten »Pampapato di Ferrara« eller »Pampepato di Ferrara« samt »Indicazione Geografica Protetta« [»Beskyttet Geografisk Betegnelse«] eller forkortelsen »IGP« [»BGB«] samt følgende oplysninger:

— EU-symbolet

— Navn eller firmanavn og adresse på producenten og/eller pakkevirksomheden

— Produktets logo, som altid skal anvendes sammen med den beskyttede geografiske betegnelse.

Der må ikke anføres andre oplysninger end de udtrykkeligt foreskrevne.

Det er dog tilladt at bruge varemærker, når de blot ikke indeholder nogen form for anprisning eller kan vildlede forbrugeren. Andre sandfærdige og bevislige henvisninger, som er tilladt ifølge EU-lovgivning samt national eller regional lovgivning og som ikke er i strid med nærværende varespecifikations formål og indhold.

Produktets logo ser således ud:

4. Kort angivelse af det geografiske områdes afgrænsning

Produktionsområdet for »Pampapato di Ferrara«/»Pampepato di Ferrara« omfatter hele Ferrara-provinsen.

5. Tilknytning til det geografiske område

Ifølge de mest pålidelige lokale kilder stammer »Pampapato di Ferrara«/»Pampepato di Ferrara« fra 1500-tallet, og produktets ophav er forbundet med nonnerne i Corpus Domini-klosteret i Ferrara. I 1500-tallet begyndte nonnerne at tilberede krydret brød som julegave til de øverste prælater.

Ydermere var »Pampapato di Ferrara«/»Pampepato di Ferrara« både velkendt og værdsat i Este-hoffet i Ferrara, da det var en tradition ved deres overdådige festmåltider at servere krydret brød til dessert.

»Pampapato di Ferrara«/»Pampepato di Ferrara« ansås for en velsmagende kage, der var en pave værdig, og det i sådan grad, at præsterne og adelen i Ferrara sendte dem som gaver til kirkens øverste prælater. Det er derfor intet tilfælde, at de ville have dem i form af en kardinalhat. Produktnavnets etymologi og forekomsten af begge kagens, »Pampapato di Ferrara«/»Pampepato di Ferrara«, lader til at være rodfæstet i denne tradition og brugen af krydderier i opskriften.

»Pampapato di Ferrara«/»Pampepato di Ferrara« har altid nydt et godt omdømme på grundlag af kagens form, brugen af krydderier og brugen af kakao i både dejen og overtrækket.

Dens omdømme er vokset i nyere tid, og æren for dette tilskrives en konditor, som perfektionerede opskriften ved at overtrække brødet med chokolade. Som ingrediens var chokolade stadig ukendt i 1500-tallet, men i 1902 åbnede et konditori midt i byen Ferraras historiske centrum. Det blev en kæmpesucces, og andre bagere og konditorer begyndte derfor at kopiere opskriften. Sådan blev »Pampapato di Ferrara«/»Pampepato di Ferrara« Ferraras typiske kage.

Krydderierne og det ekstra mørke chokoladeovertræk giver kagen dens karakteristiske smag og aroma. Kagen adskiller sig fra andre krydrede brød ved sine lækre ingredienser og overdådige smag.

I dag er »Pampapato di Ferrara«/»Pampepato di Ferrara« velkendt i den gastronomiske litteratur og sælges under dette navn både i Italien og i udlandet. Touring Club Italianos guidebog, »L'Italia del cioccolato« (2004), og guidebogen »Prodotti tipici d'Italia« (2005) er blot to eksempler.

»Pampapato di Ferrara«/»Pampepato di Ferrara« kan derfor anses for Ferraras typiske kage, og den er blevet serveret ved mange særlige begivenheder. Da den italienske ambassade i Nederlandene fejrede den italienske nationaldag i år 2002, udpegede ambassadøren Ferrara-provinsen som et vidnesbyrd om italiensk identitet. »Pampapato di Ferrara«/»Pampepato di Ferrara« skilte sig ud blandt de andre typiske og traditionelle desserter og blev nydt i stor stil af gæsterne, der fyldte ambassaden til randen.

Henvisning til offentliggørelsen af varespecifikationen

(Artikel 6, stk. 1, andet afsnit, i gennemførelsesforordning (EU) nr. 668/2014)

De italienske myndigheder har indledt den nationale indsigelsesprocedure ved at offentliggøre ansøgningen om ændring af varespecifikationen for den beskyttede geografiske betegnelse »Pampapato di Ferrara«/»Pampepato di Ferrara« i Gazzetta Ufficiale della Repubblica Italiana (det italienske statstidende) nr. 16 af 21. januar 2015.

Den konsoliderede udgave af varespecifikationen kan ses på webstedet: http://www.politicheagricole.it/flex/cm/pages/ServeBLOB.php/L/IT/IDPagina/3335

Den kan også ses ved at gå direkte til hjemmesiden for ministeriet for landbrug, fødevarer og skovbrug (http://www.politicheagricole.it), klikke på »Prodotti DOP IGP« (øverst i skærmens højre side), dernæst på »Prodotti DOP IGP STG« (til venstre på skærmen) og til sidst på »Disciplinari di Produzione all’esame dell’UE«.

(1) EUT L 343 af 14.12.2012, s. 1.